ยุทธการที่จูมอนวิลล์เกลน

ยุทธการที่จูมอนวิลล์เกลน () หรือ เหตุการณ์ฌูว์มงวีลล์ () เป็นยุทธการที่เป็นชนวนของสงครามฝรั่งเศสและอินเดียMiller & Molesky, pp. 23–24 ซึ่งเกิดขึ้นเมื่อวันที่ 28 พฤษภาคม ค.ศ. 1754 ใกล้กับฮอปวูดและยูเนียนทาวน์ในเทศมณฑลเฟเย็ตของรัฐเพนซิลเวเนียในปัจจุบัน กองทหารอาสาท้องถิ่นจากเวอร์จิเนียภายใต้การบังคับบัญชาของพันโทจอร์จ วอชิงตัน และนักรบชาวมิงโกจำนวนเล็กน้อยที่นำโดยหัวหน้าเผ่าแทนาคาริสัน (หรือที่รู้จักกันในชื่อ “ฮาล์ฟคิง”) ซุ่มโจมตีกองทหารแคนาดาเชื้อสายฝรั่งเศสจำนวน 35 นายที่นำโดยโฌแซ็ฟ กูลง เดอ ฌูว์มงวีลล์

กองกำลังแคนาดาเชื้อสายฝรั่งเศสขนาดใหญ่ได้ขับไล่ทหารที่พยายามก่อสร้างป้อมพรินซ์จอร์จ ซึ่งอยู่ภายใต้การดูแลของบริษัทโอไฮโอ ณ บริเวณที่จะกลายเป็นเมืองพิตต์สเบิร์กในรัฐเพนซิลเวเนีย โดยเป็นพื้นที่ที่ฝรั่งเศสอ้างสิทธิ์การปกครอง กองกำลังอาณานิคมของบริเตนที่นำโดยวอชิงตันถูกส่งไปเพื่อป้องกันป้อมที่ยังก่อสร้างไม่เสร็จ ชาวแคนาดาเชื้อสายฝรั่งเศสได้ส่งฌูว์มงวีลล์ให้ไปเตือนวอชิงตันเกี่ยวกับการรุกล้ำดินแดนที่ฝรั่งเศสอ้างสิทธิ์ วอชิงตันได้รับการแจ้งเตือนเกี่ยวกับการมีอยู่ของฌูว์มงวีลล์โดยแทนาคาริสัน และทั้งสองร่วมมือกันซุ่มโจมตีค่ายของชาวแคนาดาเชื้อสายฝรั่งเศส ในการซุ่มโจมตี กองกำลังของวอชิงตันฆ่าฌูว์มงวีลล์และทหารของเขาบางส่วน และสามารถจับทหารส่วนมากเป็นเชลยได้ รายละเอียดที่แน่นอนเกี่ยวกับการเสียชีวิตของฌูว์มงวีลล์ยังคงเป็นเรื่องที่ได้รับการถกเถียงกันในประวัติศาสตร์

เนื่องจากในขณะนั้นบริเตนและฝรั่งเศสไม่ได้อยู่ในสถานะสงคราม เหตุการณ์ดังกล่าวจึงมีผลกระทบไปทั่วโลก และเป็นหนึ่งในปัจจัยที่นำไปสู่การเริ่มสงครามเจ็ดปีใน ค.ศ. 1756 หลังจากการปะทะ วอชิงตันได้ถอยทัพไปยังป้อมนิเซสสิตี และกองกำลังแคนาดาจากป้อมดูว์แกนได้บังคับให้เขายอมจำนน เงื่อนไขในการยอมจำนนของวอชิงตันรวมไปถึงคำแถลง (ซึ่งวอชิงตันไม่สามารถอ่านออกได้เนื่องจากเอกสารเขียนเป็นภาษาฝรั่งเศส) ที่สารภาพว่าฌูว์มงวีลล์ถูกลอบสังหาร ฝรั่งเศสและแคนาดาได้นำเอกสารฉบับนั้นและฉบับอื่น ๆ เป็นข้อกล่าวหาว่าวอชิงตันเป็นผู้สั่งการฆ่าฌูว์มงวีลล์

 อ้างอิง 

 บรรณานุกรม 










หมวดหมู่:ยุทธการเกี่ยวข้องกับสหรัฐ